Anklager Israel for å bryte ensidig våpenhvile
En åtte år gammel jente skal være drept og 30 personer skadet i et angrep mot en flyktningeleir i Gaza mandag morgen, ifølge helsepersonell. Våpenhvilen skal vare i syv timer og trådte i kraft klokken 10.00 mandag lokal tid, altså 09.00 norsk tid. Den midlertidige våpenhvilen skal finne sted alle steder på Gazastripen utenom områder øst for byen Rafah ved grensa til Egypt. Området er ifølge Israel unntatt fra våpenhvilen fordi det fortsatt pågår kamper der mellom israelske styrker og væpnede palestinske grupper. Men like etter våpenhvilen trådte i kraft, anklagde palestinere Israel for å ha brutt våpenhvilen ved å bombe et hus i Gaza by. Gaza-krigen:Slik prøver partene å påvirke deg Talsmann for helsemyndighetene i Gaza, Ashraf Al-Qidra, sier 15 personer ble såret i et angrep på et hus i Shati-leiren, de fleste av dem kvinner og barn. En talskvinne for det israelske militæret sier at hun er i ferd med å undersøke opplysningene. Hamas har ikke sluttet seg til våpenhvilen, og det israelske forsvaret har advart om at det vil besvare ilden dersom våpenhvilen brytes. Formålet med den humanitære våpenhvilen er å la forsyninger komme inn i området og å la flyktninger få dra tilbake til hjemmene sine, ifølge det israelske forsvarsdepartementet.
Palestinere anklager Israel for å bryte den ensidige våpenhvilen på Gazastripen like etter at den trådte i kraft.